
IRIZPEN PROPOSAMENA, TICKETBAI SOFTWAREAREN ZEHAZTAPEN TEKNIKO ETA FUNTZIONALAK ETA TICKETBAI SOFTWAREAREN ERREGISTROAN ALTA EMATEKO ADIERAZPENA ARAUTZEN DITUEN FORU AGINDUAREN PROIEKTUARI BURUZKOA (AHOLKU BATZORDEAREN 2021EKO ABENDUAREN 22KO BILERA)
I.- EGITATEZKO AURREKARIAK
Irizpen honen xede den Foru Aginduaren proiektua Ogasun, Finantza eta Aurrekontu Saileko foru diputatuak igorri zuen Aholku Batzorde honetara, bat etorriz Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan aurreikusitakoarekin. Irizpen eskaerarekin batera, jendaurrean jartzeko eta entzunaldiko izapideen emaitzak jaso dituen memoria, arau inpaktuaren txosten bat eta txosten ekonomiko bat ere gehitu dira, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onesten baititu xedapen orokorrak egiteko prozedura, arau inpaktuari eta genero inpaktuari buruzko txostenak egiteko gidak eta araugintza teknikari buruzko jarraibideak.
Foru Aginduaren proiektu horren bidez, onetsi egin dira TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauei buruz: "Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean".
Lurralde historikoak zergen arloan duen eskumenari buruzko lehen erreferentzia Espainiako Konstituzioaren lehen xedapen gehigarrian dago. Zehazki, honako hau ezartzen du: “Konstituzioak babestu eta onesten ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horietarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluan: 
“Bat. Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, Euskal Autonomia Erkidegoarekiko Ekonomia Itunaren 46. artikuluak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:
“Bi. Tributu-informazioa emateko orokorrean legez eskatzen diren betebeharrak betetzea helburu duten aitorpenak Estatuko Administrazioari edo lurraldea dela-eta eskuduna den foru-aldundiari aurkeztu behar zaizkio, zeinek bere araudia betez, irizpide hauek kontuan harturik:
a) Tributu-betebeharpekoek jarduera ekonomikoak egiten badituzte, eurek egiten dituzten enpresa- edo lanbide-jarduerak egiaztatu eta ikertzeko eskumena daukan administrazioari.
b) Tributu-betebeharpekoek ez badute jarduera ekonomikorik egiten, egoitza fiskala non daukaten hartu behar dute kontuan, lurralde erkidean edo foru-lurraldean.
Aurreko letretan xedatutakoaren ondorioetarako, jarauntsi banatugabeak, ondasun-erkidegoak edo nortasun juridikorik gabeko beste erakunde batzuk direnean, aipatutako aitorpen horiek haien kideek edo partaideek egoitza fiskala duten administrazioaren aurrean ere aurkeztu beharko dira.”
Bestalde, Autonomia Elkarte Osorako Erakundeen eta bertako Kondaira Lurraldeetako Foruzko Ihardutze Erakundeen Arteko Harremanei buruzko azaroaren 25eko 27/1983 Legeak 7.6 artikuluan foru organoen eskumen esklusibotzat jotzen ditu honako hauek: “Autonomia-Estatutoaren 41garren Atalak esaten dituenak eta, orohar, Ekonomia-Itunearen Legeak edo zergalaritza alorreko beste arau edo manuren batzuk emanda izan ditzaten guztiak”.
Bestalde, Arabako Lurralde Historikoko zerga sistemaren printzipio eta arau juridiko orokorrak arautzen dituen Arabako Zergei buruzko otsailaren 28ko 6/2005 Foru Arau Orokorrak, 4. artikuluan, ahalmena ematen dio Arabako Foru Aldundiari zergen arloan beharrezkoak diren garapen xedapen guztiak emateko.
Zehazki, Arabako Zergei buruzko otsailaren 28ko 6/2005 Foru Arau Orokorraren 29.2 artikuluko e) eta i) letretan ezartzen denez, betebehar formala da, batetik, fakturak edo ordezko dokumentuak egitea eta ematea, eta, bestetik, fakturak, dokumentuak eta egiaztagiriak gordetzea, baldin eta zerga betebeharrekin zerikusia badute, bai eta fakturazioak egitea ere, gailu edo bitarteko jakin batzuen bidez, eta fakturazio hori Administrazioari igortzea.
Azkenik, Diputatuen Kontseiluaren martxoaren 30eko 40/1999 Foru Dekretuak 3.1.b artikuluan ezartzen duenez, Arabako Foru Administrazioaren Aholku Batzordearen eskumena da irizpena ematea hauei buruz: "Erregelamenduzko xedapenen egitasmoak, foru arauak betearazteko emandakoak, gaia Lurralde Historikoaren eskumen osokoa denean, edo Autonomia Erkidegoaren legeak betearazteko emandakoak, gaia Lurralde Historikoak erregelamendu bidez garatzeko denean".
Hori guztia dela eta, TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena arautzen dituen Foru Aginduaren nahitako irizpena eman behar du Aholku Batzorde honek.
2.- ERAKUNDE ESKUMENA ETA ARAUGINTZAKO GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Bestalde, Arabako Foru Aldundiaren Antolaketari, Funtzionamenduari eta Araubide Juridikoari buruzko abenduaren 18ko 52/92 Foru Arauaren 40. artikuluaren arabera, “Foru diputatuei dagokie:
…………………..
11. Araudiak egiteko eta zigortzeko ahalmena erabiltzea, Aldundiko beste organoek haren sailaren gaietan eta berariazko trebakuntza duten gaietan dauzkaten aginpideen kaltetan gabe.”
3.- PROZEDURA 
Prozedura izapidetzean erabat bete dira xedapen orokorrak egiteari dagokionez indarrean dauden arauak, honako hauei dagokienez: proposamena aurkezteko eskumena duen erakundea, arau eragina eta eragin ekonomikoari buruzko txostenak ematea, Aholku Batzordeari kontsulta eskatzea eta onesteko eskumena duen erakunde.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2021eko azaroaren 17koa, eta han egiaztatzen da ez dela proposamen edo oharrik erregistratu.
29/2017 Foru Dekretuaren 14.4 artikuluan ezarritakoaren arabera, Foru Aginduaren proiektua denez, ez da nahitaezkoa genero eraginari buruzko txostena egitea.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoari jarraituz, proiektuaren aurrerapena jendaurrean jartzeko eta entzunaldia emateko izapideak egin dira, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2021eko abenduaren 9koa, eta bertan jasotzen da araudi xedapena idazteko aintzat hartu beharreko proposamen edo oharrik ez dela erregistratu.
III.- FORU DEKRETUAREN EGITURA
Foru Aginduaren proiektuak zioen azalpena, hamar artikulu, azken xedapen bat eta bost eranskin ditu.
Artikuluen atalean, Foru Aginduaren proiektuak berariaz garatzen du TicketBAI betebeharra garatzen duen arautegia onesten duen urriaren 5eko 48/2021 Foru Dekretuan jasotakoa, zeinak, era berean, garatu egiten baitu tresna teknologikoak erabili beharra ezartzen duen apirilaren 12ko 13/2021 Foru Araua, sozietateen gaineko zerga, ez-egoiliarren errentaren gaineko zerga eta pertsona fisikoen errentaren gaineko zerga aldatuz.
Foru Aginduaren proiektu honen bidez, TicketBAI betebeharra garatzen duen arautegia onesten duen urriaren 5eko 48/2021 Foru Dekretuak aipatzen dituen TicketBAI softwareak eta fitxategiek bete behar dituzten ezaugarri eta zehaztapen tekniko eta funtzionalak ezartzen dira. Era berean, Foru Agindu honen bitartez, ezartzen da zer eduki izan behar duen eta nola aurkeztu behar den Foru Dekretu horren VI. kapituluan aipatutako TicketBAI softwarearen erregistroan alta emateko adierazpena.
Lehen atalean, Foru Aginduaren proiektuak TicketBAI softwarearen zehaztapen teknikoak eta funtzionalak definitzen ditu; zehazki, alta eta baliogabetze fitxategiei, sinadura elektronikoari, fitxategien bidalketari eta TicketBAI eta QR kodeei dagokienez. Zehaztapen hauek Foru Aginduaren I-V eranskinetan jasotzen dira.
Era berean, TicketBAI softwarearen aurrez aurreko egiaztapenaren funtzionaltasuna eta haren betekizun gehigarriak definitzen dira, baldin eta softwarea mahaigaineko aplikaziotzat hartzen bada, hau da, ordenagailuan edo biltegiratze sisteman (USB) instalatuta badago eta sistema eragilean Interneteko konexiorik gabe exekutatu ahal bada.
Bestalde, Foru Aginduaren proiektuaren bigarren atalak Arabako Foru Aldundiaz kanpoko pertsonek edo erakundeek garatutako softwareak TicketBAI softwarearen erregistroan alta ematearekin zerikusia duten alderdiak jorratzen ditu, TicketBAI betebeharra garatzen duen arautegia onesten duen Foru Gobernuaren Kontseiluaren urriaren 5eko 48/2021 Foru Dekretuaren VI. kapituluan xedatutakoaren arabera.
Azkenik, azken xedapen bakarraren arabera, Foru Agindua ALHAOn argitaratu eta hurrengo egunean jarriko da indarrean, eta 2022ko urtarrilaren 1etik aurrera sortuko ditu ondorioak.
IV. ARAUDI PROPOSAMENAREN ANALISIA 
Jakina denez, TicketBAI betebeharra hiru foru aldundien eta Eusko Jaurlaritzaren artean partekaturiko proiektua da, eta lege betebehar eta betebehar tekniko batzuk ezartzea du helburu; hala, indarrean jartzen denetik aurrera, jarduera ekonomiko bat egiten duten pertsona fisiko eta juridiko guztiek baldintza tekniko batzuk betetzen dituen fakturazio software bat erabili beharko dute.
Arabako Zergei buruzko Foru Arau Orokorraren 29. artikulu horren i) apartatuak zerga betebehar formal gisa ezartzen du "Fakturak gailu edo baliabide jakin batzuez egitea eta fakturak arautegian ezartzen den epealdiaren barruan bidaltzea administrazioari. 
Halaber, arautegian zehaztuko dira letra honetan aipatzen den betebeharreko baliabideak, gailuak, ezaugarriak eta gainerako inguruabar guztiak.”
Horrez gain, Arabako Zergei buruzko Foru Arau Orokorraren 90. artikuluak hau ezartzen du 1. apartatuan: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. apartatuan aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.
Arabako Zergei buruzko Foru Arau Orokorraren 90. artikulu horren 6. apartatuan honako hau adierazten da: "Arau bidez ezartzen denari lotuta, Zerga Administrazioak artikulu honetan eta hurrengoan aipatutako informazioa teknika eta baliabide elektroniko, informatiko eta telematikoen bidez emateko betekizunak eta baldintzak ezar ditzake”.
Horren guztiaren ondorioz, apirilaren 21eko 13/2021 Foru Araua onetsi zen, tresna teknologikoak erabiltzeko betebeharra ezartzen duena. Bertan, zergadunek fakturazio sistemetan tresna teknologiko berrien bidez neurri teknologiko aurreratuak erabiltzea derrigorrezkoa dela zehazten da. Horri esker, jarduera ekonomikoak garatzen dituzten zergadunen tributazioa kontrolatu ahal izango da, haien eragiketa bolumena edozein dela ere.
Aipatutako Foru Arauan garatu beharreko hainbat gai identifikatu ziren eta, horretarako, urriaren 5eko 48/2021 Foru Dekretua onestsi zen, TicketBAI betebeharra garatzen duen arautegia onesten duena.
Era berean, Foru Dekretu horretan ezartzen denez, TicketBAI softwareak bete beharko dituen zehaztapen tekniko eta funtzionalak Ogasun, Finantza eta Aurrekontu Saileko foru diputatuaren foru agindu bidez onetsiko dira. Alderdi horiek guztiak informatikoak dira, eta irizpen honen xede den proiektuan garatzen dira.
Azkenik, beharrezkotzat jo da Foru Aginduaren 10. artikuluaren 3 a) apartatuaren idazketa hobetzea, ez baita bereziki argia. Zehaztu beharko litzateke bertan aipatutako 122 bis eta 133 bis artikuluak Sozietateen gaineko Zergari buruzko abenduaren 13ko 37/2013 Foru Arauari eta Pertsona Fisikoen Errentaren gaineko Zergari buruzko azaroaren 27ko 33/2013 Foru Arauari dagozkiela, hurrenez hurren.
V. ONDORIOAK
LEHENENGOA. - TicketBAI betebeharraren garapena onesten duen Foru Dekretuaren proiektuaren 10. artikuluaren 3 a) apartatuan, sozietateen gaineko zergari eta pertsona fisikoen errentaren gaineko zergari buruzko foru arauen arau aipamen zehatza sartu behar da.
BIGARRENA. - Foru aginduaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

